અમદાવાદ: સોનાનો ભાવ ૩૦,૦૦૦ની સપાટીની આસપાસ પાછલા કેટલાય સમયથી જોવા મળી રહ્યા છે. એક બાજુ ઊંચા ભાવ તો બીજી બાજુ સરકારના બદલાયેલા નિયમોના કારણે લોકો નવી સોનાની જ્વેલરી ખરીદવાના બદલે જૂની જ્વેલરી પાછી આપીને તેની સામે નવી જ્વેલરી ખરીદવાનું વધુ પસંદ કરી રહ્યા છે. જ્વેલરી બજારના જાણકારોના જણાવ્યા પ્રમાણે સરકારે કાળાં નાણાં ઉપર ધોંસ વધારતાં તેમાં કાળા નાણાં થકી જ્વેલરીની ખરીદીનો કારોબાર તદ્દન ઠપ થઇ ગયો છે. તો બીજી બાજુ બિલ વગરનો જ્વેલરીનો મોટા પ્રમાણમાં કારોબાર થતો હતો તે પણ બંધ થવાના આરે છે, જેના પગલે ૨૦થી ૩૦ ટકા જ્વેલરી ખરીદનારા ગ્રાહકો જૂની જ્વેલરીની સામે નવી સોનાની જ્વેલરી ખરીદવાનું વધુ પસંદ કરે છે.